CELEX: C2004/179/33
Language: da
Date: 2004-07-10 00:00:00
Title: Sag T-175/04: Sag anlagt den 7. maj 2004 af Donal Gordon mod Kommissionen for De Europæiske Fællesskaber

10.7.2004   
            
            
               DA
            
            
               Den Europæiske Unions Tidende
            
            
               C 179/17
            
         Sag anlagt den 7. maj 2004 af Donal Gordon mod Kommissionen for De Europæiske Fællesskaber
   (Sag T-175/04)
   (2004/C 179/33)
   Processprog: engelsk
   Ved De Europæiske Fællesskabers Ret i Første Instans er der den 7. maj 2004 anlagt sag mod Kommissionen for De Europæiske Fællesskaber af Donal Gordon, Bruxelles, Belgien, ved solicitor M. Byrne.
   Sagsøgeren har nedlagt følgende påstande:
   
               —
            
            
               Ansættelsesmyndighedens afgørelse som svar på sagsøgerens klage R/402/03 annulleres.
            
         
               —
            
            
               Det fastslås, at Kommissionens beslutning af 26. april 2002 om almindelige gennemførelsesbestemmelser til vedtægtens artikel 43 eller den relevante gældende foranstaltning er ugyldig, for så vidt som rapporter færdiggøres, forinden alle appeller i samme lønklasse i samme enhed er blevet behandlet.
            
         
               —
            
            
               Det fastslås, at administrativ meddelelse 99-2002 af 3. december 2002 eller den relevante gældende foranstaltning er ugyldig, for så vidt som den fastsætter et gennemsnitligt produktionsmål.
            
         
               —
            
            
               Sagsøgeren tilkendes erstatning for det økonomiske tab forårsaget med hensyn til hans fremtidige karrieremuligheder, ære og helbred.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren har til støtte for sine påstande for det første gjort gældende, at der er sket tilsidesættelse af et væsentligt formkrav og af retten til kontradiktion derved, at den endelige bedømmer ikke afholdt en samtale med tjenestemanden inden for 5 arbejdsdage som krævet i henhold til artikel 7, stk. 5, i Kommissionens beslutning af 26. april 2002 om almindelige gennemførelsesbestemmelser til vedtægtens artikel 43.
   Sagsøgeren har ligeledes gjort gældende, at den endelige bedømmer har foretaget et åbenbart urigtigt skøn ved underskrivelsen af sagsøgerens bedømmelsesrapport, når henses til de afvigende og modstridende oplysninger denne var i besiddelse af. Sagsøgeren har endvidere anført, at der foreligger magtmisbrug som følge af, at bedømmeren har undladt at foretage noget med henblik på at berigtige dette åbenbart urigtige skøn.
   Sagsøgeren har endeligt gjort gældende, at der er sket tilsidesættelse af et væsentligt formkrav og af retten til kontradiktion derved, at det ved Kommissionens beslutning af 26. april 2002 indførte interne appelsystem blev gjort fundamentalt virkningsløst af den omstændighed, at de andre rapporter i den samme afdeling, hvortil den appellerede rapport var forbundet som følge af en gennemsnitligt pointtildeling, på tidspunktet for indgivelse af en appel var blevet endeligt godkendt, og af det begrænsede antal points, der var sat til side til dækning af appeller.